|علي تكنو|
المــديــر الــعام
رساله sms :
عدد المساهمات : 1467
|موضوع: رافع حاجبه ومحد عاجبه وفلسفاتة ,, الجملة الخالدة ,, و شوكت نستعملها الأحد 17 يناير 2010, 12:53 pm|| |
السلام عليكم ,, شلونكم و انشالله بخيط ,, شوكت انكول خرب حظي ؟؟ و خرب حظي جملة عراقية كلش مفيدة تستعملها حضرتك لمن اتحس انه اكو طركاعة وكعت عليك مثل النيزك المتعارك وية مرته على كصتك او بالاصح على راسك و سوت عندك زرف كلبت راسك حصالة مال فلوس ,, المهم ,, هاي الجملة نستعملها بهواية شغلات مثلا ,,
- ابو الحرس ساعة يفتش سيارتك بحيث شوية و يكلبها تفصيخ لان الجهاز مال الريحة أشر عنده ,, اخر شي تطلع ريحة جواريب صاحبك اللي ما نازعة من ثورة العشرين ,,
- تشغل المولد تجي الوطني تطلع اتدردم و اتطفي المولد تنطفي الوطني ,, اتكوم اتسب و اتشتم ترجع اتشغل المولدة تجي الوطني و هكذا الى ان توكف بنص الشارع تنتظر اول ابو تريلة يهرسك و تخلص من هال دنيا المعجمجة
- هواية استعمل جملة خرب حظي لمن اكعد من النوم الكة الشعر اللي عال مخدة اكثر من الشعر اللي على صماخي
- لمن تتفرج على لعبة لمنتخبنا و و نطلع فايزين (فايزين بس باللعب النظيف !!)
- لمن عازم صاحبك بمطعم و اصبعة أيأشر على اغلة وجبة مو بس بالمطعم لا ,بالمجموعة الشمسية كلها بما فيها كوكب حلولو ,, و تستنتج من هذا انه هوة مشتري موبايل جديد و ايحب اول صورة ياخذها الك بتلفونه و انتة لابس صدرية مرسوم عليها ميكي ماوس شايل فيتبم و واكف فوك صندوك طماطة دا تغسل مواعين من ورة الزقنبوت الغالي اللي طفحة الاخ
- لمن ابوك يسألك انتة جيت ؟ كولة لا ريل بلير (مو جيت اوديو يعني)
- لمن تفوت للمهجوم الحمام اتريد تغسل وجهك تلكة المي ينكط اتكول البوري انكلب سرنجة ,, تكتفي انه اتبلل اصبع رجلك الصغير و تطلع اتكول بصوت عالي (جوة البنكة بشوية ) : خرب حظي
- لمن دا تلعب حديد و ابو االبابا مسموط يجيك ابو القاعة الكابتن و بيده لفة يكلك هذا الشفت اتعيدة 1400 مرة لان عضلاتك خايسة و احتمال ادزك على بنجرجي يضبطك على 28 ,,
- لمن رجال شايب يسوق كدامك ,, و صدكوني هاي صارت بيه بالقادسية ابو تويوتا 81 عمره 92 سنة حاصل على شهادة تقديرية من جمعية مراحيم بلا حدود ميت 12 مرة و عزرائيل يصير رجل بنته ,, شارك بحرب البسوس و طلع تقاعد بزمن والي بغداد العثماني سليمان كمش اغا تيغة ,, يمشي بسرعة 8 كلم بالشهر ,, بحيث اخر شي تجاوزته من اليسرة و قريتله الفاتحة و طلعت و اني أكول : خرب حظي
- لمن بنية تخابرك بالغلط ,, و تكتشف بعدين انه صدك جان غلط مو غير شي
- لمن تروح لشركة بيجو تصلح سيارتك و تكتشف انه اكو 15 دولار زايدة بالفاتورة تسال هاي مال شنو يكللولك مو من جيت سلمت جاوبناك !!
- لمن تكتشف انه انتة صرفت على عراقنا 20 دولار حتى تجيك رسالة اتكلك مبروك لقد فزت بدولارين
- لمن تطلع بالشارع تلكة انه من مجموع 12 سيارة بس 17 واحد مشغلين البوم حسام الرسام الجديد بحيث على سيارة سيارة تحفظ الالبوم كله و فوكاها 3 اغاني ماكو بالالبوم ما اعرف منين جايبيها ,, يمكن اتسجلت بالانشطار هلكد ما السيدي يفتر بالمسجل مال السيارة
- لمن واحد امة تلح اتلح نكلك الة تزوجك بنية كرايبك شعر وجها و خشمها يفصل ليفتين و جفية ,, و انته متأكد انه اذا زينتها صفر تطلع اخوها الجبير ,, راح تكول لأمك زوجيني ابن عمي ارحم ,, راح تعيط بوجك و تطلع و انتة تضرب راسك بالكنتور و اتصيح : خرب حظي
- لمن صاحبتج اتكلج هذا الكوستم مالتي جبتة من لبنان و تكتشفين بعدين بالصدفة (ترة بالصدفة هاا !!) انه لبنان اسم عربانه البالة اللي باب الشرجي اللي صاحبتج اشترت منها الكوستم ,,
- لمن مستعجلة و اتريدين اتطلعين و الكحل يخلص ,, تندارين على جيس الفحم اللي بالمطبخ ,, و اتكولين أمري لله بس اليوم ,,
- لمن تشتري لفة كص ب 2000 دينار يطلع لحم مال مخلوق تدفع نص عمرك و تعرف هذا منو و قبل كم قرن انقرض بتاتا
- لمن انتة بكويز و تجيك اسئلة الفراهيدي لو يلعب حديد سنة ما يعرف يحلها ,, لا انتة تعرف هاي الطركاعة شلون تنحل و لا ابن المصخم من يا خرابة جايب هال اسئلة ,, و طبعا مكتوب بالورقة بالاخير good luck طبعا راح تفتهم انه الحظ الزين لابو المادة لان راح يرسبك مو الك راح اتخلي راسك بين ايديك و تتحسر عال ليل اللي كعدت تقره بي جوة عمود الشارع براس الفرع بس انتة و الحرس و اتكول : خرب حظي
- لمن تكعد الصبح بتموز تلكة من العرك فراشك صاير مسبح و ابوك حاطلك قفاز ابو النص متر شادة عال مخدة بأمير ,,
- لمن اتنزل اغنية مال رابح صقر و الوندوز ما يتحمل جهرته وينضرب و انتة متواعد عال ماسنجر ورة شوية ,, ورة نص ساعة تلكة نفسك شايل اللابتوب على راسك و تركض بالشارع اتصيح خرب رابح صقر و طبعا و اكيد : خرب حظي
- و أخيرا ,, لمن واحد يريد يقنعني منكم انه ما مار ابد بأي موقف يخله يكول خرب حظي فأكيد راح اكول لعد بس اني؟؟؟؟ اويلي على حظي
تحياتي و نلتقي بعد ما اعرف شوكت و سي يو جميعا

